b'\n_START_ARTICLE_\nEesti Instituut\n_START_SECTION_\nT\xc3\xa4nap\xc3\xa4ev\n_START_PARAGRAPH_\nInstituudis t\xc3\xb6\xc3\xb6tavad inimesed on ametis kas Tallinna peamajas v\xc3\xb5i instituudi v\xc3\xa4lisesindustes Soomes ja Ungaris. "Rahvuskaaslaste programmi 2014\xe2\x80\x932020" raames on saadetud kolm eesti keele ja kultuuri \xc3\xb5petajat v\xc3\xa4lismaa \xc3\xbcldhariduskoolidesse. Instituudi sisulises t\xc3\xb6\xc3\xb6s osalevad autorid, toimetajad, toimetuskolleegiumide liikmed, kujundajad ja infotehnoloogiliste rakenduste loojad.\xc2\xa0_NEWLINE_Kodanikualgatusliku \xc3\xbchendusena toimiva Eesti Instituudi tegevuse alus on p\xc3\xb5hikiri. Instituudi t\xc3\xb6\xc3\xb6d suunab liikmete \xc3\xbcldkogu ning kolmeks aastaks valitav juhatus. Septembris 2017 valitud juhatusse kuuluvad Katrin Maiste (esimees), Liina Luhats ja Mart Meri. Mittetulundus\xc3\xbchingus on 2017. aasta septembri seisuga 37 liiget. Eesti Instituut saab oma tegevuseks toetust riigieelarvest Kultuuriministeeriumi vahendusel. Sellele lisandub konkreetsete ettev\xc3\xb5tmiste tarvis erinevatest allikatest laekuv sihtrahastus._NEWLINE_Eesti tutvustamiseks v\xc3\xa4lismaal on Eesti Instituudi \xc3\xbcks pikaajalisematest koost\xc3\xb6\xc3\xb6partneritest V\xc3\xa4lisministeerium. Eesti keele ja kultuuri v\xc3\xa4lis\xc3\xb5pet korraldatakse koost\xc3\xb6\xc3\xb6s Haridus- ja teadusministeeriumiga._NEWLINE_Lisaks kultuuri\xc3\xbcrituste korraldamisele v\xc3\xa4lismaal annab Eesti Instituut v\xc3\xa4lja Eestit tutvustavaid infotr\xc3\xbckiseid ja perioodiliste v\xc3\xa4ljaannetena kunstiajakirja Estonian Art ning kirjandusajakirja Estonian Literary Magazine. Instituut haldab ainsat toimetatud ja paralleelselt eesti-, vene- ja ingliskeelset Eesti kultuuris\xc3\xbcndmuste kalendrit kultuur.info ning eesti-, vene- ja ingliskeelset Eesti-teemalist veebients\xc3\xbcklopeediat Estonica.\xc2\xa0_NEWLINE_Eesti Instituut on Euroopa Liidu rahvuslike kultuuriinstituutide koost\xc3\xb6\xc3\xb6v\xc3\xb5rgustiku EUNIC (European Union National Institutes for Culture) liige._NEWLINE_Instituudi tegevus l\xc3\xa4htub Eesti vaba\xc3\xbchenduste eetikakoodeksi p\xc3\xb5him\xc3\xb5tetest.\n_START_SECTION_\nEesti Instituut Soomes\n_START_PARAGRAPH_\nEesti Instituudi Soome filiaal on esimene Eesti kultuuriesindus v\xc3\xa4lismaal. Filiaali avas Lennart Meri 10. oktoobril 1995. Hetkel asub Eesti Instituudi Soome esindus Helsingis Suvilahtis 2010. aastal avatud Eesti Majas, kus tegutsevad ka teised Eestit tutvustavad asutused._NEWLINE_Eesti Instituudi Soome filiaali tegevuse eesm\xc3\xa4rk on pakkuda Eestist huvitatud soomlastele ja Eestiga koost\xc3\xb6\xc3\xb6d tegevatele asutustele parimat eesti kultuuri ning seel\xc3\xa4bi tagada Soome ja Eesti kultuurisuhete mitmek\xc3\xbclgne toimimine.\n_START_SECTION_\nEesti Instituut Ungaris\n_START_PARAGRAPH_\nEesti Instituudi Ungari esinduse tegevus p\xc3\xb5hineb valitsuse m\xc3\xa4\xc3\xa4rusel 130/1994 (X.14), mille on omavahel s\xc3\xb5lminud Ungari Vabariik ja Eesti Vabariik. Eesti Instituudi Ungari esindust juhib t\xc3\xa4na M\xc3\xb3nika Segesdi. Ungari esinduse loomise vajadus tekkis arvestades Ungaris ilmuvate eesti kirjanduse t\xc3\xb5lgete hulka ja kvaliteeti.\n_START_SECTION_\nEesti Instituudi v\xc3\xa4ljaanded\n_START_PARAGRAPH_\nEesti Instituut annab regulaarselt v\xc3\xa4lja ajakirju Estonian Literary Magazine (ELM, alates 1995) ja Estonian Art (alates 1997). Eesti Instituut Soomes annab v\xc3\xa4lja kirjandusantoloogiat Nippernaati ja Eesti Instituut Ungaris Breviariumit.  _NEWLINE_Instituut tutvustab Eestit ka infotr\xc3\xbckistega.  Aegade jooksul on valminud tr\xc3\xbckised, mis k\xc3\xa4sitlevad eesti keelt, Eesti ajalugu, laulupidusid, loodust, rahvariideid, k\xc3\xb6\xc3\xb6ki, m\xc3\xb5isakultuuri, huumorit jpm. Neid on avaldatud  enam kui k\xc3\xbcmnes keeles.\n_START_SECTION_\nKultuur.info\n_START_PARAGRAPH_\nKultuur.info portaal on Eesti Instituudi hallatav veebip\xc3\xb5hine kultuuris\xc3\xbcndmuste kalender, mis avab sissep\xc3\xa4\xc3\xa4su Eesti kultuurimaastikule. Veebiv\xc3\xa4ravast siseneja leiab eest ainulaadse s\xc3\xbcndmustekalendri, mis kajastab nii Eesti suuremates kui ka v\xc3\xa4iksemates paikades toimuvaid kultuuris\xc3\xbcndmusi kogu nende mitmekesisuses. Kalendrit t\xc3\xa4iendab \xc3\xbclevaade Eesti kultuuris\xc3\xbcndmustest v\xc3\xa4lismaal. Lisaks eesti keelele jagatakse portaalis s\xc3\xbcndmusinfot ka inglise ja vene keeles._NEWLINE_Kultuur.info portaalist leiab eesti kultuuri teejuhi, mis annab kultuurikorraldajatele ja laiemalt k\xc3\xb5igile kultuurihuvilistele \xc3\xbclevaate Eesti kultuurimaastikul tegutsevatest asutustest, organisatsioonidest ja s\xc3\xbcndmuste toimumispaikadest. Andmebaas sisaldab \xc3\xbcle 2000 kultuuriasutuse ja -organisatsiooni tutvustusi ja kontaktandmeid._NEWLINE_Alates 2014. a s\xc3\xbcgisest on portaalis avatud kultuuriblogi, kus avaldatakse kultuuris\xc3\xbcndmusi k\xc3\xa4sitlevaid toimetatud arvamusartikleid, t\xc3\xa4ht- ja teemap\xc3\xa4evadega seotud \xc3\xbclevaateid, intervjuusid, n\xc3\xa4dala s\xc3\xbcndmusesoovitusi jpm. Blogi on eesti, inglise ja vene keeles.'